Žiak, Miroslav, poslanec NR SR (2022-05-10):
Ďakujem veľmi pekne, pán predsedajúci. Milé kolegyne, milí kolegovia, milá opozícia, jeden, dobre. Pomôžem si citátom Johna Fitzgeralda Kennedyho a implementujem ho na náš čas. Existujú takí, ktorí hovoria, že máme ruských bratov a slovienskú vzájomnosť. Nechajme ich prísť do Buče. Hovoria tiež takí, že nepomáhajme Ukrajine, neposielajme im zbrane, nechajme ich samých v tom, lebo nás to zaťahuje do vojny. Evidentne chcú mať ruského agresora na našich hraniciach. Nechajme ich prísť do Irpine. Taktiež máme takých, ktorí hovoria, že my sme dôležitejší ako nejaký Ukrajinec, ktorému zbombardovali dom, ktorému zavraždili manžela, ktorému znásilnili dcéru alebo ktorý uteká len skrátka pred vojnou. Pošlime ich do Hostomeľa, nech sa vyfarbia, frajeri. Bohužiaľ, historická pamäť na Slovensku je veľmi krátka v porovnaní s takým Poľskom alebo pobaltskými krajinami, kde si veľmi dobre pamätajú činy Sovietskeho zväzu, respektíve Ruska na ich obyvateľoch v Poľsku, či to bola Katyň, alebo násilné sa odpojenie pobaltských krajín od Sovietskeho zväzu, kde použili násilie. Bohužiaľ, takúto slabú historickú pamäť majú aj Maďari, keď ich násilne sovietske vojská potlačili, ich povstanie. Je to následkom obrovskej propagandy, ktorú Vladimír Putin a jeho tajtrlíci po celej Európe šíria. Cez svoje dezinformačné weby obracajú históriu, prekrúcajú fakty a ešte sa z toho vytešujú. Najväčšími zástancami takýchto zvrátených, prekrútených faktov sú hlavne ľudia bez vzdelania, respektíve so slabým vzdelaním, ktorí v škole nepočúvali alebo boli silno ovplyvnení sovietskou ideológiou počas štúdia. Najhorší sú na tom však politici, ktorí cynicky zosmiešňujú a cynicky znevažujú útoky Ruskej federácie na Ukrajinu, mučenie, vraždenie, znásilňovanie. A oni budú sa tu tváriť, ako že však my sme odsúdili tú agresiu, my sme tí správni, lebo my sme to odsúdili, ale, ale to Rusko, to Rusko, však nemôžme si ho pohnevať, my chceme mier. To sú vyslovene tajtrlíci. Podpredseda parlamentu pred chvíľou tu predviedol presne takýto úkaz. Veď my sme odsúdili ruskú agresiu, my sme tí dobrí, my sme odsúdili agresiu, ale nepomáhajme Ukrajine, pošlime im tam acylpyrín, nech sa bránia, nech ich povraždia. To je tzv. predposratosť slovenského národa a toto oni šíria medzi svojich voličov. Bohužiaľ, spoločnosť tak aj vyzerá. Včera som sa zúčastnil na dvoch protestoch na podporu Ukrajiny. A zúčastnil som sa aj protestov, ktoré organizovala strana SMER. Neni ťažké porovnať účastníkov týchto protestov. Na jednej strane slušní ľudia, ktorí s vlajkami prišli vyjadriť svoj názor kultúrne, bez vulgarizmov a slušne. Dokonca odznela výzva organizátorov, aby sme odsúdili takéto konanie, keď aj prídu, prídu provokanti, ktorí dokonca aj prišli. Na druhú misku váh si položme teraz protest strany SMER, kde jeden, ja už neviem ani, ako ho nazvať, lebo myslím si, že v slovenskom jazyku ani slová nie sú na tohto človeka, vyzýval dav a burcoval dav, aby hlavu štátu, dokonca ženu nazývali vulgárnym pomenovaním. Je to pod úroveň ktoréhokoľvek opilca v poslednej krčme a najväčšieho primitíva a dezoláta. Bohužiaľ, toto sa deje a vieme si to krásne porovnať. A ja som pyšný, že na tieto protesty prišli ľudia z celého Slovenska bez toho, aby ich niekto zvážal autobusom, aby im niekto ponúkal ubytovanie a stravu, robil z toho smerácky zájazd. Paradoxne, včera som mal telefonát od jedného pána, ktorý pomáhal takýmto dezolátom na stránkach. Sám mi povedal, že je to veľmi výhodný biznis. Títo ľudia sú koncentrovaní a sú aj v youtube kanáli, majú obrovské čísla a na tom dokážu zarobiť celkom slušné peniaze. Už teda chápeme, prečo to niektorí robia, a je to viac než jasné. Nemusí to byť len čisto ruská propaganda, ale je to aj čisto zárobkový zmysel. Veď nie nedávno boli odhalenia tajných služieb, ako zamestnanec ruskej ambasády podával peniaze spravodajcovi z Hlavných správ. Ja si myslím, že títo ľudia, ako nám píšu často do správ, budú chodiť po kanáloch, spoločnosť ich vysmeje a s odstupom času budeme nad nimi krútiť hlavami tak, takisto, ako krútime hlavami nad esesákmi, kolaborantmi, Hlinkovými gardami. A ja verím, že tá doba príde čím skôr, lebo Putin tú vojnu prehrá. Ukrajina je húževnatý národ, čo malý botoxový pajáčik z Kremľa podcenil, a Ukrajina bude víťazná. A celý svet sa dozvie o týchto všetkých agentoch, šíriteľoch a budeme na nich ukazovať prstom a oni budú tí, ktorí budú chodiť kanálmi. Ďakujem veľmi pekne za pozornosť.